Predkladacia správa
Ministerstvo zahraničných vecí a európskych záležitostí Slovenskej republiky predkladá na rokovanie vlády materiál “Informácia o priebehu a výsledkoch 70. zasadnutia Valného zhromaždenia OSN v New Yorku“. 

Cieľom predkladaného materiálu je informovať o priebehu a výsledkoch pôsobenia delegácie SR na 70. zasadnutí Valného zhromaždenia Organizácie Spojených národov (VZ OSN) v sídle OSN v New Yorku a na samite k cieľom udržateľného rozvoja post-2015. 

 Delegáciu SR na samite post-2015 rovnako ako aj počas oficiálnej časti zasadnutia 70. VZ OSN viedol podpredseda vlády a minister zahraničných vecí a európskych záležitostí SR Miroslav Lajčák. Na samite post-2015 Slovenskú republiku zastupoval aj podpredseda vlády a minister financií Peter Kažimír a minister životného prostredia Peter Žiga. Delegácia SR postupovala v súlade so smernicou schválenou uznesením vlády č. 466/2015 dňa 26. augusta 2015. 

Hlavná časť 70. VZ OSN sa konala v období od 15. septembra 2015 do konca roka 2015 v  pléne VZ OSN a v jeho 6 hlavných výboroch. Na expertnej úrovni pokračujú zasadnutia do polovice  septembra 2016. Do programu práce 70. VZ OSN bolo zaradených 169 bodov tradične pokrývajúcich spektrum globálnych otázok zachovania medzinárodného mieru a bezpečnosti, dodržiavania ľudských práv, sociálno-ekonomických a environmentálnych otázok, udržateľného rozvoja a posilnenia OSN. 

Delegácia SR využila návštevu v New Yorku aj na stretnutia s predstaviteľmi krajanskej komunity z východného pobrežia USA.

Materiál je nelegislatívnej povahy, nemá finančný, ekonomický, environmentálny vplyv, ani vplyv na zamestnanosť a podnikateľské prostredie.

V zmysle smernice a metodického pokynu na prípravu a predkladanie materiálov na rokovanie vlády Slovenskej republiky materiál nebol vzhľadom na svoj informatívny charakter predmetom medzirezortného pripomienkového konania.

